**Postoj SSPPS SLS k aktivitám Združenia ambulantných poskytovateľov**

 Výbor Slovenskej spoločnosti primárnej pediatrickej starostlivosti SLS, zastupujúcej členov tejto jedinej odbornej spoločnosti všeobecných lekárov pre deti a dorast, vyslovujeme vedeniu ZAP svoje stanovisko k jeho aktivitám.

 Mnohí naši členovia, lekári VLDD, sú súčasne členovia ZAP a zverili mu mandát na ich zastupovanie v jednaniach pri tvorbe zmlúv v zdravotných poisťovniach. ZAP zastupuje ambulantných lekárov rozličných odborností. Za svoje heslo si zvolilo „jednotu – silu – úspech“.

 V poslednej dobe sa však ZAP podľa nášho názoru týmito zásadami neriadi.

 Takmer všetci členovia nášho výboru sa postupne ako zástupcovia všeobecných lekárov pre deti a dorast zúčastnili rokovaní (za ZAP) v zdravotných poisťovniach. Teda máme osobnú skúsenosť.

 Dôrazne sa ohradzujeme proti vystúpeniu MUDr. Petra Liptáka na jednaní vo VŠZP dňa 6.12.2017, kedy ku koncu jednania obvinil VŠZP z nedodržovania zákona. Výhrady mal k uhrádzaniu poskytovania zdravotnej starostlivosti primárnym pediatrom za pacientov po 18. roku života. Podľa jeho argumentácie primárny pediater má právo ošetrovať len deti do 18 rokov a 364 dní. Pozabudol však, že na Slovensku bolo možné získať špecializačnú atestáciu v odbore dorastové lekárstvo, a v súčasnosti je stále toto špecializačné štúdium vo forme certifikovanej činnosti. Toto vzdelanie dáva primárnym pediatrom s touto nadstavbovou špecializáciou oprávnenie poskytovať zdravotnú starostlivosť dorastu, teda pacientom do 25 rokov a 364 dní. Poisťovne neporušujú zákon, zástupca našej spoločnej organizácie nehovoril pravdu, pritom neprávom zaútočil do svojich vlastných radov.

 Ďalej sa ohradzujeme voči jeho verejným vyjadreniam, kedy udáva zavádzajúce informácie ohľadom porovnania výšky príjmu ambulancie VLD a VLDD (MUDr. P. Lipták: Otázky a informácie k stavu v realizácii projektu eZdravie na Slovensku zo dňa 18.1.2018, adresované MUDr. M. Paluškovej). Je neprípustné, aby predstaviteľ organizácie, ktorá vystupuje pod heslom „jednota“, verejne používal takúto argumentáciu v snahe o zvýšenie platieb pre svoju odbornosť.

Považujeme takéto jednanie za nekorektné a nekolegiálne, používajúce nepresné informácie bez opory v zákone.

 Všeobecný lekár pre deti a dorast so špecializačnou atestáciou v pediatrii nie je tým istým odborom ako všeobecný lekár pre dospelých. Každý z týchto odborov má svoje špecifiká práce a nie je možné ich porovnávať. To isté platí pre porovnávanie špecializačnej a všeobecnej ambulantnej starostlivosti.

 Žiadame správnu radu ZAP, aby dôrazne zakročila voči používaniu takýchto argumentov jej zástupcom, navyše počas jednania v prostredí poisťovne, eventuálne vo verejnej komunikácii so zástupcami MZ SR. Žiadame, aby všetky jednania a vyjadrenia predstaviteľov ZAP boli korektné a v záujme všetkých členov ZAP, bez rozdielu odbornosti.

Za vybor SSPPS SLS

MUDr. Marta Špániková